CELEX: 32018D0881
Language: bg
Date: 2018-06-18 00:00:00
Title: Решение (EС) 2018/881 на Съвета от 18 юни 2018 година за отправяне на искане до Комисията да представи проучване относно възможностите на Съюза за предприемане на действия по констатациите на Комитет за преглед на съответствието с разпоредбите на Орхуската конвенция по дело ACCC/C/2008/32 и, ако е целесъобразно с оглед на резултатите от проучването, предложение за регламент на Европейския парламент и на Съвета за изменение на Регламент (EО) № 1367/2006

19.6.2018   
            
            
               BG
            
            
               Официален вестник на Европейския съюз
            
            
               L 155/6
            
         РЕШЕНИЕ (EС) 2018/881 НА СЪВЕТА
   от 18 юни 2018 година
   за отправяне на искане до Комисията да представи проучване относно възможностите на Съюза за предприемане на действия по констатациите на Комитет за преглед на съответствието с разпоредбите на Орхуската конвенция по дело ACCC/C/2008/32 и, ако е целесъобразно с оглед на резултатите от проучването, предложение за регламент на Европейския парламент и на Съвета за изменение на Регламент (EО) № 1367/2006
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 241 от него,
   като взе предвид Междуинституционалното споразумение от 13 април 2016 г. за по-добро законотворчество (1), и по-специално параграф 10 от него относно прилагането на членове 225 и 241 от ДФЕС,
   като има предвид, че:
   
               (1)
            
            
               Конвенцията за достъпа до информация, участието на обществеността в процеса на вземането на решения и достъпа до правосъдие по въпроси на околната среда (2) („Орхуската конвенция“) беше одобрена от името на Европейската общност с Решение 2005/370/ЕО на Съвета (3) на 17 февруари 2005 г. Орхуската конвенция допринася за целите на политиката на Съюза в областта на околната среда, установени в член 191 от ДФЕС.
            
         
               (2)
            
            
               Съюзът въведе в правото си задълженията по Орхуската конвенция във връзка със своите институции и органи, по-специално с Регламент (ЕО) № 1367/2006 на Европейския парламент и на Съвета (4).
            
         
               (3)
            
            
               В съответствие с неконфронтационния, несъдебен и консултативен характер на системата за преглед на съответствието, предвидена в член 15 от Орхуската конвенция, беше създаден Комитет за преглед на съответствието с разпоредбите на Орхуската конвенция („комитетът“). Комитетът е компетентен да извършва преглед на спазването от страните на Орхуската конвенция.
            
         
               (4)
            
            
               На 17 март 2017 г. Съюзът получи констатациите на Комитета по дело ACCC/C/2008/32 във връзка с достъпа до правосъдие на равнището на Съюза („констатациите“). В точка 123 от констатациите комитетът стига до заключението, че „съответната страна не спазва разпоредбите на член 9, параграфи 3 и 4 от Конвенцията във връзка с достъпа на отделни граждани до правосъдие, тъй като задълженията, произтичащи от посочените параграфи, не се прилагат или не се спазват нито в Регламента относно Орхуската конвенция, нито в съдебната практика на Съда на Европейския съюз“. Въз основа на тези констатации Бюрото на Орхуската конвенция изготви проект за решение VI/8f относно спазването от страна на Европейския съюз на задълженията му по Конвенцията („проект за решение VI/8f“).
            
         
               (5)
            
            
               На 17 юли 2017 г. Съветът прие решение (EС) 2017/1346 (5) за позицията, която трябва да се заеме от Съюза на шестото съвещание на страните по Орхуската конвенция („MoP“) във връзка с проекта за решение VI/8f. Позицията на Съюза е да приеме проекта за решение VI/8f, при условие че бъдат внесени някои изменения в текста.
            
         
               (6)
            
            
               На 14 септември 2017 г. на шестото заседание на MoP, проведено в Будва (Черна гора), MoP обсъди, наред с другото, проекта за решение VI/8f, но не постигна съгласие по отношение на предложенията на Съюза да го измени в съответствие с Решение (ЕС) 2017/1346. Поради липса на съгласие MoP реши да отложи обсъждането на този проект за решение до следващото си редовно заседание през 2021 г.
            
         
               (7)
            
            
               В декларацията от Будва „Екологична демокрация за нашето устойчиво бъдеще“, приета от MoP също на 14 септември 2017 г., страните и подписалите Орхуската конвенция се призовават да осигурят ефективен и равен достъп до правосъдие за всички в съответствие с изискванията на Орхуската конвенция.
            
         
               (8)
            
            
               На 15 и съответно на 16 ноември 2017 г. Европейският парламент прие резолюция относно план за действие за природата, хората и икономиката, както и резолюция относно прегледа на изпълнението на политиките за околната среда на ЕС, в които, наред с другото, Комисията се призовава да представи ново законодателно предложение за преразглеждане на Регламент (EО) № 1367/2006, с цел да се вземе предвид препоръката на комитета във връзка с дело ACCC/C/2008/32.
            
         
               (9)
            
            
               На шестото заседанието на МоР Съюзът изрази готовност да проучи начини и средства за осигуряване на спазването на Орхуската конвенция, които да са съвместими с основните принципи на правния ред на Съюза и с неговата система на съдебен контрол. Съюзът следва да предприеме конкретни стъпки в тази посока, като поиска от Комисията да представи проучване относно възможностите на Съюза за предприемане на действия по констатациите на Комитета по дело ACCC/C/2008/32. Изглежда възможно Регламент (EО) № 1367/2006 да се измени по такъв начин, че системата за съдебен контрол на Съюза да не се променя, по-специално чрез разширяване на категорията на актовете на Съюза, по отношение на които може да бъде поискан вътрешен контрол.
            
         
               (10)
            
            
               Съюзът продължава да подкрепя изцяло важните цели на Орхуската конвенция.
            
         ПРИЕ НАСТОЯЩОТО РЕШЕНИЕ:
   Член 1
   1.   Съветът отправя искане към Комисията да представи до 30 септември 2019 г. проучване относно възможностите на Съюза за предприемане на действия по констатациите на Комитета за преглед на съответствието с разпоредбите на Орхуската конвенция по дело ACCC/C/2008/32 („проучването“), в което да анализира начини и средства за осигуряване на спазването на Орхуската конвенция, които да са съвместими с основните принципи на правния ред на Съюза и с неговата система на съдебен контрол..
   2.   Проучването трябва да обхваща последиците от различните решения от правна и финансова гледна точка, както и от гледна точка на човешките ресурси, включително изменението на Регламент (ЕО) № 1367/2006.
   Член 2
   1.   Съветът отправя искане към Комисията до 30 септември 2020 г. да представи, ако е целесъобразно с оглед на резултатите от проучването, предложение за регламент на Европейския парламент и на Съвета за изменение на Регламент (ЕО) № 1367/2006 или да информира Съвета за други необходими мерки вследствие на проучването.
   2.   В съответствие с обичайната си практика Съветът отправя искане към Комисията да гарантира, че предложението е придружено от оценка на въздействието.
   Член 3
   Настоящото решение влиза в сила в деня на публикуването му в Официален вестник на Европейския съюз.
   
      Съставено в Люксембург на 18 юни 2018 година.
      
         
            За Съвета
         
         
            Председател
         
         Р. ПОРОЖАНОВ
      
   
   
      (1)  ОВ L 123, 12.5.2016 г., стр. 1.
   
      (2)  ОВ L 124, 17.5.2005 г., стр. 4.
   
      (3)  Решение 2005/370/ЕО на Съвета от 17 февруари 2005 г. за сключване от името на Европейската общност на Конвенцията за достъп до информация, участие на обществеността в процеса на вземане на решения и достъп до правосъдие по екологични въпроси (ОВ L 124, 17.5.2005 г., стр. 1).
   
      (4)  Регламент (ЕО) № 1367/2006 на Европейския парламент и на Съвета от 6 септември 2006 г. относно прилагането на разпоредбите на Орхуската конвенция за достъп до информация, публично участие в процеса на вземане на решения и достъп до правосъдие по въпроси на околната среда към институциите и органите на Общността (ОВ L 264, 25.9.2006 г., стр. 13).
   
      (5)  Решение (ЕС) 2017/1346 на Съвета от 17 юли 2017 г. за позицията, която трябва да се заеме от името на Европейския съюз на шестото съвещание на страните по Конвенцията от Орхус, във връзка с дело ACCC/C/2008/32 относно спазването (ОВ L 186, 19.7.2017 г., стр. 15).